**Становище**

за д-р Владимир Георгиев Станев, кандидат в конкурса за доцент по направление 2.2. История и археология (Нова българска история (1878 - 1944) – Въоръжената съпротива в България 1941 - 1944), обявен в ДВ, бр. 96 от 19.11.2021 г.

В своя професионален път кандидатът Владимир Станев проявява изключителна последователност – възпитаник на Историческия факултет, който завършва с отличие и с траен и ясно изразен интерес към новата българска история; доктор по история; постепенно израстващ по всички нива на професионалната стълбица в същия този факултет – хоноруван асистент, асистент, старши асистент, главен асистент. Добре познат и обичан от студентите, д-р Станев е известен сред академичната колегия като сериозен и отдаден преподавател, който отговорно провежда лекциите и семинарните занятия, отделя необходимото внимание на подготовката и представянето си, подхожда с уважение и такт към студентите.

В конкурса за доцент кандидатът се явява с впечатляваща научна продукция – 2 самостоятелни монографии, 2 участия в книги, 9 статии в научни списания, 11 статии в сборници, 3 студии в научно списание, 1 студия в поредица, 7 студии в сборници, 4 учебни помагала. Към по-широката му научна дейност се числят още научното ръководство на дипломанти (1), съставителството на сборници (два), участия в редколегии (4). Своите научни тези той е представял на 14 научни конференции, участвал е и в 13 научни проекта. Активно е ангажиран и в делата на Историческия факултет, участва в комисии, подготовки на матури по история, организиране на научни мероприятия, извънаудиторни занимания със студенти (практики, стажове) и др.

Тематиката в изследванията на д-р Станев е разнообразна, като едновременно с това не напуска пределите на новата българска история, което изгражда кандидата като последователен и утвърден специалист по проблемите на Княжество/Царство България. В научните му занимания няма разпиляване в различни сфери или опити за всичкология, а вместо това широкоспектърна проблематика, но фокусирана в няколко тематични кръга и в определения исторически период, в който той се развива професионално.

Сред цялата научна продукция на д-р Станев най-ярко се откроява последната му монография „ШУМЪТ ОТ ДЕБРИ И БАЛКАНИ. ПАРТИЗАНИТЕ В БЪЛГАРИЯ (1941 – 1944). София: Университетско издателство „Св. Климент Охридски“, 2022. Това е монументален труд, представляващ цялостно изследване на партизанското движение в България в периода 1941-1944 г. С него се запълва една дългогодишна празнина в българската историография. Отделни фрагментарни изследвания, посветени на тази тема съществуват от преди, но такъв задълбочен и цялостен труд липсваше. Прави впечатление не само огромният обем на монографията, но и дълбокото навлизане в детайла и стремежа за изчерпателност в най-голяма пълнота. Привлечени са всички достъпни извори, издирени са всякакви данни и податки за партизаните и тяхната дейност, разгледани са всякакви мнения, сведения, мемоарни свидетелства. Авторът разказва, проследява, анализира, извежда изводи. Основната му тези са, че преминаването на БРП (к) към курс на въоръжена борба, което е инспирирано от Москва, среща значителни трудности в реализацията си; че през 1941 и 1942 година партизанските групи са малобройни и дори не отговарят на класическото определение за партизански действия; че ръководството на партизанското движение в много случаи приема желаното за действително и често прилага сляпо чуждия партизански опит. Намирам обаче за непрецизно становището на автора, че превратът на 9 септември 1944 г. е осъществен благодарение на навлизането на Червената армия в страната, тъй като съветските войски изрично изчакват преврата да бъде осъществен вътре в страната и едва тогава започва тяхното навлизане. На практика пряко ангажиране на Червената армия с установяването на властта на Отечествения фронт няма, без разбира се да подценяваме ролята й като цяло.

Интересни и аргументирани са изводите на автора за създаването и налагането след 1944 г. на митология около партизанското движение и съответно за дегероизирането им след 1989 г., като на практика всеки режим използва партизаните за свои цели.

В пряка връзка с тематиката на този труд са и няколко статии и студии на д-р Станев в различни научни списания, като те засягат полицията и партизанското движение, армията и партизанското движение, държавата и партизанското движение, Георги Димитров и въоръжената борба в България 1941-1944 г., легендата за майор Франк Томпсън, партизаните и социалният асансьор и др. В тези свои публикации авторът отдава внимание на различни аспекти на взаимодействието на партизанското движение с държавните институции, с които те се борят, въздействието на външния фактор и др.

Внимание заслужава и другата монография на д-р Станев – „Междусъюзническият военен контрол в България 1920-1927 г.“ Тя изследва идеята за военни ограничения, наложени на победените в Първата световна война, в контекста на работата на Парижката мирна конференция. Авторът разглежда изпратените от победителите колективни органи, които престояват в България от 1920 до 1927 година, начинът на действие на тези съглашенски комисии, техният състав, вътрешните конфликти. Монографията разкрива и отношението на българските управляващи към изпълнението на военните клаузи и пасивната, но твърда съпротива срещу него.

Други аспекти на разнообразната тематика, която д-р Станев разработва включват въстанията от 1903 и 1923 г.; революционната и най-вече извънреволюционната дейност на ВМРО, както и отношенията й с деветнадесетомайците; някои аспекти на Търновската конституция; личността и управлението на Александър Цанков; вакъфите в България в първите години след Освобождението; Балканите в края на 19 в. и първите десетилетия на 20 век и др. Интересни са също изследванията на автора върху председателите на висшия адвокатски съвет от 1925 до 1944 г., както и ролята на адвокатите за спасението на българските евреи по време на Втората световна война. Важен въпрос разглежда и сериозен период обхваща и студията на д-р Станев за държавната политика към културното наследство в България от 1878 до 1989 г., за нейната нормативна база, институции и реализация. Във всяка една от посочените проблематики авторът демонстрира задълбочени познания, систематичност, професионален подход, умения за анализ и синтез, извеждане на аргументирани и обосновани изводи и заключения.

Преподавателските и научните качества на д-р Станев са ясно изразени и доказани с неговата продукция и репутацията. Те обаче нямаше да бъдат напълно достатъчни, ако не бяха налице и личностните качества на кандидата. Спецификите на университетската среда, на работата със студенти и в екип с други преподаватели и академични лица, поставя високи изисквания и критерии и към личността на работещите в нея. За близо 30 години в Университета – от студент, през докторант, а след това израствайки по всички стъпала като историк и преподавател, Владимир Станев си спечели уважението на студентите и на колегите си. Със своя умерен характер, възпитание, толерантност и готовност винаги да се отзове за помощ, със своето умение да работи в колектив, с лоялността си към Историческия факултет и към Софийския Университет, с всеотдайната си работа и доброта, той доказа себе си и като много стойностен човек.

В заключение бих искала да добавя, че кандидатът напълно отговаря на минималните национални наукометрични изисквания, няма данни за плагиатство в неговите трудове и всички необходими критерии за неговото израстване в доцент са покрити и налице. С пълна убеденост давам своята най-висока и положителна оценка и подкрепям д-р Владимир Станев в конкурса за доцент по Нова българска история.

16.02.2022 г. Доц. д-р Румяна Маринова-Христиди